**4. SØNDAG I ÅPENBARINGSTIDEN**

29. JANUAR 2016

*Evangelietekst: Luk 18,35-43*

*Lesetekster: Salme 146,1-10 og Rom 16,25-27*

*Liturgisk farge: Grønn*

**TIL DAGEN: HERREN LAR MYSTERIET KOMME FOR DAGEN** Dagens tekster er fantastiske - i seg selv vel verd et gudstjenestebesøk! Salme 146 slår an tonen: «Jeg vil lovsynge Herren hele mitt liv». Bare hos Gud finner vi virkelig hjelp, hjelp som varer. «Stol ikke på fyrster, mennesker som ikke kan hjelpe... Herren gir de blinde syn. Herren reiser de nedbøyde opp. Herren elsker de rettferdige». Slik er det – og det kan erfares. På samme tid er det en godt skjult hemmelighet. Misjon, sier Paulus, er å åpenbare denne hemmeligheten for alle folk – og for hele folket. Det er Jesu sendelse, det er menighetens sendelse. Vi som er kalt til ham i dåpen, kalles i dag på nytt til å la oss forene med Jesu sak i verden.

**TIL TEKSTEN:**

Prekenteksten forteller om en hendelse i Jesu liv som har gjort inntrykk. Derfor har den blitt tradert. Fortellingen står mot slutten av den store «reiseberetningen» (9,51-19,27), like før Jesus «vender ansiktet mot Jerusalem», dvs mot korset og oppstandelsen. Under veis bringer han Guds frelse til Israel/Gud åpenbarer hemmeligheten ved «å gjeste sitt folk». Men det er mer: «Alle mennesker skal se Guds frelse» (3,6). Lukasevangeliet forteller om begynnelsen av en *verdensmisjon*. Den starter i Jerusalem (1-2) og går via Galilea og Samaria, tilbake til Jerusalem. Apostlenes gjerninger er bind to som forteller om evangeliets gang til verdens hovedstad, Rom.

Fortellingen er enkel og vel egnet til Jesusmeditasjon, dvs innlevelse i fortellingen med alle sanser, som om vi var til stede. Jesus og disiplene er i ferd med å legge bak seg den fruktbare Jordandalen. Rett i utkanten av Jeriko, knutepunktet der den sørlige ruta dreier vestover gjennom Judeas ugjestmilde fjellørken sitter det en blind tigger. Kanskje satt han der hver dag? Kanskje hadde Jesus gått forbi ham mange ganger før? Denne gangen blir Jesus gjenkjent og det blir liv på veien. Den blinde har lært seg å lytte årvåkent. Han spør hva som skjer og blir fortalt at *Jesus er her*. Da roper han gjentatte ganger: «Jesus, du Davids sønn, ha barmhjertighet med meg!» Jesus ser ham og spør: «Hva vil du jeg skal gjøre for deg?» Det spørsmålet gjør tiggeren bevisst sin lengsel og gir ham mot til å følge den. Han ber ikke om penger, men om å få synet igjen. Da skjer det noe underfullt – han blir seende - og følger Jesus.

Hvorfor ble mannen bedt om å tie? Rabbinere underviste gjerne på veien, med utgangspunkt i ting de så og møtte: «Se liljene på marken, se fuglene under himmelen… Kanskje den blinde forstyrret undervisningen med ropene sine? Eller var det slik at den direkte bønnen, som gikk rett ut fra mannens eksistensielle nød, skapte sjenanse? Vi merker oss noen detaljer i begrepsbruken. Når mannen fortsetter å rope (ekrasen), etter å ha blitt irettesatt, er det som et skrik i desperasjon. Tiltalen, «du Davids sønn» er messiansk. Den blinde er den eneste i hele evangeliet som tiltaler Jesus som Messias. Var det derfor han ble irettesatt? Når Jesus helbreder en blind som kaller ham Messias, går han bevisst inn i denne rollen. For det var en viktig del av forventningene at Messias skulle «åpne blindes øyne» (Jes 29,18; 35,5). Samtidig går Jesu handling dypere. Den vitner om Gud Skaperen, som «lot ham gjøre mektige gjerninger iblant dere» (Apg 2,22).

**TIL PREKENEN:**

2000 år senere lever vi fremdeles i en splittet verden; splittet mellom de mektige og de avmektige, mellom de som er rike på ytre goder og de som mangler det meste. Nær Jeriko lyder i dag nødropet: «Herre, stopp krigen og ødeleggelsene, fri oss ut». I vår del av verden har nøden ofte en annen karakter. Her stiger et annet, men like eksistensielt nødrop: «Er det noen som ser meg, er jeg elsket, kan jeg elske meg selv». Den blindes rop: «Jesus, du Davids sønn, ha barmhjertighet med meg» rommer alle eksistensielle nødrop.

Derfor finnes det knapt noe rop som har en så dyp virkningshistorie:

* *Diakonien* vokste fram i kirken, som svar på ropet fra de lidende. Den øvde opp samfunnets evne til å se og høre slik at det litt etter litt utviklet tjenester som ivaretok barmhjertighet og rettferdighet. Alle døpte må i dag stilles innfor kallet til å la seg forene med Jesu sak i verden, ved å *se, vurdere og handle*. Disse begrepene som vi kjenner gjennom den latinamerikanske frigjøringsteologien, har sine røtter i den ignatianske (jesuittiske) spiritualiteten. Kilden til endring er gjennom bønn å se Jesu nærvær, og la seg forme av dette nærværet. «Herre, hjelp meg å rette all min oppmerksomhet mot deg, så du kan bli barmhjertighetens og rettferdighetens Gud i meg og gjennom meg» (Gerhard Hughes).
* I den kristne tradisjonen har den blindes rop (også) blitt til *bønn*: «Herre (Jesus), miskunne deg». Den bes hver gang vi feirer gudstjeneste. Ordene er bærere av en så sterk hellighet at liturgien har bevart dem på NTs originalspråk: Kyrie eleison. Den blindes rop har blitt til en liturgisk påkalling av Jesu navn og gått inn som en konstituerende del av kirkens gudstjenestefeiring.
* Nettopp i de palestinske ørkenområdene utviklet den blindes rop seg på 400-tallet til en viktig personlig bønn: Jesusbønnen, eller *hjertebønnen*. Man ba: «Jesus Kristus, Guds sønn, miskunne deg over meg» som en stadig gjentatt bønn. Man erfarte at *denne* bønnen hadde evne til å skape hvile midt i dagliglivets gjøremål, og bevare hjertet fra fristelser til å handle i strid med sitt kall. I ortodoks spiritualitet er Jesusbønnen den viktigste bønnen. Men noe bemerkelsesverdig er i ferd med å skje: på tvers av tro og kirketilhørighet begynner mange mennesker i vesten å be Jesusbønnen. Skriftsamlingen Filokalia, som ble opprinnelig utgitt i 1782 med sikte på munker i det ottomanske riket, får sitt gjennombrudd i dagens post kristne Europa, gjennom oversettelser til en rekke europeiske språk! Hvilken eksistensiell nød forteller det om? Hvordan kan kirken møte lengselen etter stillhet og fordypning blant dagens mennesker?

Tekstens virkningshistorie har sin grunn i at Jesus går opp til Jerusalem for å overgi seg til den residerende verdensmakten og, gjennom det, overvinne den. Makten fremtrådte som en treenighet med ulike navn: Rom, sadduseismen og fariseismen. Den rendyrkede maktviljen, den karakterløse verdsligheten og den feilrettede religiøse iveren. Foreningen av disse tre maktene naglet Jesus til korset og banet, gjennom det, veien for oppstandelsen og Åndens komme. Han som fortsetter å fremkalle Guds bilde i menneskene.

**SALMEFORSLAG**

275 O store Gud vi lover deg, vers 1-4, 11-13 282 Himlens konge vil vi prise 708 There is a longing in our hearts – eller: 99 Jesus från Nazaret 378 Da Jesus satte sjelen fri – eller: 364 Så kom du da til sist 602 Lat kvar jordisk skapning teia 616 La din vingård bære frukt 613 Usynlig er ditt rike 482 Deg å få skode

**TORE LAUGERUD**

**LEDER AV AREOPAGOS, NORSK SEKSJON**

TL@AREOPAGOS.NO